LIETUVOS RESPUBLIKOS VALSTYBINĖS KULTŪROS PAVELDO KOMISIJOS

SPRENDIMAS

DĖL MUZIEJŲ MODERNIZAVIMO 2007–2015 METŲ PROGRAMOS ĮGYVENDINIMO

2009 m. spalio 30 d. Nr. S-9(151)

Vilnius

Lietuvos Respublikos Vyriausybė 2007-03-14 nutarimu Nr. 275 patvirtino Muziejų modernizavimo 2007–2015 metų programą (toliau – Programa), kurios paskirtis – kokybiškai atnaujinus muziejų veiklą ir sudarius jiems sąlygas tinkamai kaupti, saugoti ir populiarinti istorijos, literatūros, kultūros, meno, gamtos, mokslo ir technikos paveldo objektus.

Valstybinė kultūros paveldo komisija, 2009-10-30 posėdyje susipažinusi su Kultūros ministerijos pateikta Muziejų modernizavimo 2007–2015 metų programos vykdymo 2007–2009 metais ataskaita, konstatuoja, kad vykdant Programoje numatytus uždavinius ir priemones, kaip Lietuvos integralios muziejų informacinės sistemos (LIMIS) sukūrimas ir įdiegimas Lietuvos muziejuose, muziejų vertinimo sistemos parengimas ir įdiegimas, muziejų apsaugos priemonių modernizavimas, yra pasiekta teigiamų rezultatų, tačiau nepakankamas finansavimas ir dėmesys skiriamas muziejų pastatų renovavimui (2008 m. – 1940 mln. Lt, 2009 m. – 1330 mln. Lt), eksponatų restauravimui ir konservavimui (2008 m. – 233 tūkst. Lt, 2009 m. – 115 tūkst. Lt.), jų saugojimo sąlygų užtikrinimui bei naujų eksponatų įsigijimui (2008 m. – 500 tūkst. Lt, 2009 m. lėšų neskirta). Pabrėžtina, jog lėšų mažinimas Programos įgyvendinimui gali sąlygoti prastėjančią muziejinių vertybių apsaugą ir visos muziejinės veiklos smukimą.

Valstybinė kultūros paveldo komisija, apsvarsčiusi Programos įgyvendinimo problemas,

nusprendžia:

1. Prašyti Lietuvos Respublikos Vyriausybę atkreipti dėmesį į išskirtinę Programos įgyvendinimo svarbą.

2. Siūlyti Kultūros ministerijai:

2.1. planuojant kiekvienų metų biudžetą proporcingai numatyti lėšų Programoje numatytoms priemonėms įgyvendinti;

2.2. skirti lėšų muziejų pastatų renovavimui, kreiptis į Lietuvos Respublikos Vyriausybę su pasiūlymu įtraukti muziejus į galimų pareiškėjų sąrašą 2007–2013 metų Europos Sąjungos struktūrinių fondų paramai gauti iš Sanglaudos skatinimo veiklos programos 3.3 prioriteto „Aplinka ir darnus vystymasis“ priemonių „Viešosios paskirties pastatų renovavimas nacionaliniu lygiu“ ir „Viešosios paskirties pastatų renovavimas regioniniu lygiu“;

2.3. 2010 metams skirti lėšų šalies ir jos kultūros istorijai svarbių eksponatų įsigijimui bei Lietuvos kultūros vertybių užsienyje paieškai, siekiant neprarasti reikšmingų Lietuvos kultūros paveldo artefaktų (objektų);

2.4. surengti bendrą pasitarimą su Švietimo ir mokslo ministerija dėl muziejų vykdomų edukacinių programų įtraukimo į mokyklų ugdymo programas;

2.5. atsakingiau vykdyti muziejinių eksponatų prevencinio konservavimo programą, užtikrinant jų saugumą bei priežiūrą;

2.6. išplėsti bei atnaujinti muziejinių vertybių restauravimo mokslinių tyrimų bazę.

Komisijos pirmininkė	Gražina Drėmaitė

_________________